Um 5.500 skammtar af bóluefni Moderna verða gefnir í Laugardalshöll í dag, en litlu munaði að ekki tækist að klára alla skammtana í gær. Þeir árgangar sem dregnir voru út af handahófi í gær fengu aftur boð í dag og einnig er reynt að ná til fólks úr forgangshópum, sem hefur ekki þegar fengið bólusetningu.
Það eru þeir sem eru í forgangshópum sex og sjö, með undirliggjandi sjúkdóma eða sextíu ára og eldri.
segir Ragnheiður Ósk Erlendsdóttir, framkvæmdastjóri hjúkrunar á Heilsugæslu höfuðborgarsvæðisins. Í gær var í fyrsta sinn dregið í handahófskennda bólusetningu. Konur fæddar 1982, 1983 og 1996 voru dregnar út og karlar fæddir 1987 og 1999 og fengu boðun fyrir þá skammta af Pfizer sem stefndi í að yrðu afgangs í gær. Þessir hópar fengu svo aftur boð í bólusetningu í dag og því er ólíklegt að draga þurfi fleiri árganga af handahófi til að klára skammta dagsins.
þetta er það mikið af boðunum sem eru úti núna og við erum að vonast til þess að það dekki það. Síðan munum við skipuleggja næstu viku og sendum þá líklega út boð á föstudaginn og draga þar, svo þá verður meiri fyrirvari.
Ragnheiður segir að heimtur í samdægursboðun í gær hafi verið ágætar, en þó stóð tæpt að ná að klára þá 2.500 skammta sem enn voru á lausu eftir hádegi.
Tímaramminn er knappur og við vorum svolítið í stressi og boðuðum því fleiri en færri. En þetta tókst og við náðum áður en efnið rann út. Það er náttúrulega alls ekki í boði að henda bóluefni, svo það er allt kapp lagt á að klára.
Svandís Svavarsdóttir heilbrigðisráðherra sagði á Alþingi í gær að yfir 90 prósent fullorðinna hér á landi verði í það minnsta komin með einn bóluefnaskammt í lok þessa mánaðar gangi áætlanir eftir. Enn er þó mikið álag á samskiptaleiðum heilsugæslunnar.
Það eru margir sem eru að hafa samband sem óska eftir því að komast í einhvers konar forgang en við biðjum vinsamlegast um að fólk sýni okkur biðlund, vika til eða frá á ekki að skipta máli.
Það stóð tæpt að allir bóluefnaskammtarnir í Laugardalshöll yrðu gefnir í gær vegna affalla. Víðtæk boðun hefur verið send út fyrir skammta dagsins og því er ólíklegt að árgangar verði dregnir af handahófi eins og í gær.